P. Hrušovský, predseda NR SR: (2003-09-10):
Otváram rozpravu. Pán poslanec Karlin. Ďalší páni poslanci sa nehlásia ústne do rozpravy, preto vyhlasujem možnosť prihlásiť sa do rozpravy za skončenú. Pán poslanec Karlin. G. Karlin, poslanec: Vážený pán predseda, vážený pán minister, ctené kolegyne, vážení kolegovia, vláda po dlhšom prípravnom procese predkladá zákonodarnému zboru veľmi dôležitý návrh zákona pre pôdohospodárske subjekty, súkromných farmárov, ale aj celý vidiek. Verejnosti je známe, že od tohto zákona sa bude odvíjať celý dotačný proces podpory podnikania na pôde, ale aj zveľaďovanie slovenského vidieka. Preto jeho schválenie je medzníkom budúceho riadenia ekonomických procesov v poľnohospodárstve. Tento zákon a tí, čo ho budú napĺňať, budú neustále vystavení verejnej mienke, orgány platobnej agentúry kontrole zdola, teda priamo od farmárov, ale aj zhora, a to v dvoch rovinách – národným kontrolným orgánom a vysokobyrokratickej, ale účinnej kontrole inštitúcií Európskej únie. Kladiem preto schvaľovaciemu procesu tohto zákona veľký význam, skutočne veľký význam. Dovoľte mi, aby som sa teraz hlbšie zamyslel nad filozofiou predloženého návrhu. Považujem za nie celkom jasne determinované pôsobnosti a účinnosti zákona v období od vstupu do Európskej únie, teda do podpísania dohody o pristúpení, a to v platnosti a v preberaní ustanovení súčasne platného zákona č. 491/2001 Z. z. o organizovaní trhu s vybranými poľnohospodárskymi výrobkami, ktorý vo „vybrakovanej“ forme bude platiť aj po 1. 5. 2004. Takýto formatus delicti považujem za neobvyklý nástroj riadenia trhových princípov v liberalizovanom prostredí. Pýtam sa preto pána predkladateľa na dôvody takéhoto prístupu, ale aj na možné dôsledky v praktickom živote. Mám taký dojem, resp. názor, že veľmi rýchlo po máji 2004 budeme musieť tieto delikty odstrániť novelizáciou. Takto postavený návrh zákona výrazne upevňuje inštitucionálnu moc štátneho orgánu, čiže ministerstva pôdohospodárstva, samozrejme, tým aj ministra vo všetkých sférach predmetu zákona, čo považujem najmä v oblasti trhových princípov za krok späť. Aj keď majú byť zriadené akési výbory, riadiaci výbor a dva monitorovacie výbory, ich ustanovenie je v plnom područí ministra a zákon ani nestanovuje, či môže byť ich predsedom niekto iný ako štátny úradník. Všetky náležitosti, či už organizačné, alebo štatutárne, sú v plnej právomoci ministra. To isté je aj pri zriadení pôdohospodárskej agentúry, kde sa ani nenaznačuje, kto je štatutár. Celá organizačná štruktúra, rozsah právomocí sa ponechávajú na organizačný poriadok, ktorý schvaľuje zase len minister. Dobre vieme, že doteraz, či už pri fondoch, alebo aj v agentúrach, sa inštitucionálne postavenie schvaľovalo vo vláde Slovenskej republiky. Teraz to vyzerá tak, že pán minister rozhoduje o všetkom – kvótach, podporách, licenciách, odvodoch, pokutách, ale na druhej strane nemá žiadnu zodpovednosť za riešenie problémov trhu, stability pôdohospodárstva či stability trhu ako celku. Do takejto polohy by sme tieto problémy takouto zákonnou úpravou nemali dostať, a preto je nutné prerokúvaním vo výboroch, ale aj v pléne Národnej rady týmto ustanoveniam venovať oveľa vyššiu pozornosť, ako je v tomto parlamente pri návrhoch vlády doteraz obvyklé. Z toho celého vyplýva, že rezortný minister aj napriek ťažkostiam, ktoré v skutočnosti zdedil, naďalej poštátňuje proces podnikania v pôdohospodárstve. Chcem ešte poukázať na jednu súvislosť. V návrhu zákona sa ponechávajú ustanovenia zákona č. 491/2001 Z. z. o organizovaní trhu s vybranými poľnohospodárskymi výrobkami v cenovej oblasti, tzv. intervenčné ceny, cenová regulácia. V spojitosti s cenovým zákonom máme v Národnej rade aj novelu zákona, ktorý sa zaoberá v tlači č. 370, kde ministerstvo financií priamo novelizuje tento zákon a cenovú reguláciu z neho vypúšťa. Takže bude platiť alebo nebude platiť v budúcom roku cenová regulácia na vybrané poľnohospodárske výrobky? Ministerstvo pôdohospodárstva nepresadilo alebo neuplatnilo potrebné úpravy na trhový proces a platobnú agentúru. Mám otázku, pán minister, či to je náhoda, alebo ste nepovažovali za potrebné tento legislatívny proces si s ministerstvom financií ujednotiť. Toľko. Ďakujem vám za pozornosť. (Potlesk.) P. Rusko, podpredseda NR SR: Ďakujem pekne pánovi poslancovi. Vyhlasujem všeobecnú rozpravu za skončenú. Chce zaujať stanovisko pán minister? Nech sa páči.